《天全所为大司马铁桥黄公作》
明代·黎民表

西郭佳遨游，芳园萃森爽。脩竹映沧池，潜虬动滉朗。

青泛何蜿蜒，降池肃间敞。游神无近营，寓目发遐想。

彼美贲丘园，振缨遂遵养。冥飞远矰缴，乘风适苍莽。

若凤感先民，为牺叹哲匠。嗒尔非丧吾，超然得神王。

景行属旷筵，疏材荷甄奖。岂伊平原欢，况逾竹林赏。

愿附扶摇翰，从容撰几杖。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。